РЕШЕНИЕ НА КОМИСИЯТА
от 6 юни 2008 година
за изменение на Решение 2007/27/ЕО за приемане на някои преходни мерки относно доставки на сурово мляко до преработвателни предприятия и преработката на това мляко в Румъния по отношение на изискванията на регламенти (ЕО) № 852/2004 и (ЕО) № 853/2004 на Европейския парламент и на Съвета
(нотифицирано под номер C(2008) 2404)
(текст от значение за ЕИП)
(2008/452/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Договора за присъединяване на България и Румъния,
като взе предвид Акта за присъединяване на България и Румъния, и по-специално член 42 от него,
като има предвид, че:
(1)
С Решение 2007/27/ЕО на Комисията (1) се съставя списък на млекопреработвателни предприятия в Румъния, които отговарят на структурните изисквания, предвидени в Регламент (ЕО) № 852/2004 на Европейския парламент и на Съвета (2) („предприятия в съответствие с изискванията“), и на които е разрешено да получават и преработват сурово мляко, което не е в съответствие с изискванията на Регламент (ЕО) № 853/2004 на Европейския парламент и на Съвета (3) („неотговарящо на изискванията мляко“).
(2)
В глава I от приложението към Решение 2007/27/ЕО се изброяват предприятията в съответствие с изискванията, на които е разрешено да получават и преработват без разделяне отговарящо и неотговарящо на изискванията мляко, а в глава II от цитираното приложение се изброяват предприятия, които са в съответствие с изискванията, на които е разрешено да получават и преработват отделно отговарящо и неотговарящо на изискванията мляко.
(3)
Пет предприятия, изброени в глава I от приложението към Решение 2007/27/ЕО, избраха да преработват само отговарящо на изискванията мляко. Едно предприятие е преустановило дейността си. Поради това тези предприятия следва да бъдат заличени от списъка в глава I от посоченото приложение.
(4)
Освен това още три предприятия са изпълнили плана си за модернизиране и понастоящем напълно отговарят на общностното законодателство. Поради това тези предприятия следва да бъдат заличени от списъка на предприятията в процес на преход. Тези предприятия преработват без разделяне отговарящо и неотговарящо на изискванията мляко и следва да бъдат добавени към списъка в глава I от приложението към Решение 2007/27/ЕО.
(5)
Следователно глава I от приложението към Решение 2007/27/ЕО следва да бъде съответно изменена.
(6)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Глава I от приложението към Решение 2007/27/ЕО се изменя в съответствие с приложението към настоящото решение.
Член 2
Адресати на настоящото решение са държавите-членки.
Съставено в Брюксел на 6 юни 2008 година.